SKRIFTLIG FORESPØRGSEL P-2362/02

af Charles Tannock (PPE-DE) til Kommissionen

(24. juli 2002)

Om: Den britiske regerings forslag til det underjordiske transportsystem i London og disse forslags overensstemmelse med EU-bestemmelserne om offentlige indkøb og statsstøtte

Det er den britiske regerings erklærede politik at iværksætte et storstilet program for modernisering af Londons undergrundsbane via et offentligt-privat partnerskab omfattende en udbudsprocedure, som London Transport (LT) indledte i april 2000 via sit kommercielle selskab London Underground Limited (LUL). Som led i dette projekt skal de fysiske aktiver og infrastrukturen, herunder det rullende materiel, leases til to private konsortier i en periode på 30 år, mens operatøren forbliver i den offentlige sektor under det nye organ Transport for London (TfL), som er underlagt politisk kontrol fra Storlondons magistrat. Projektet anslås at have en værdi på ca. 45 mia. EUR i 2001-priser over 30 år, og der er således tale om et af de største offentlige projekter, der nogensinde er gennemført i Europa. Aktiverne i London Underground blev indlemmet i tre Infraco (infrastruktur) selskaber og overført til to udvalgte udbydere, konsortierne Tubelines og Metronet, den 8. maj 2002 med forbehold af, at de relevante britiske myndigheder godkendte dette skridt, og at det var i overensstemmelse med EU's bestemmelser om virksomhedssammenslutninger og EU's statsstøtteordninger. Den 24. juni 2002 godkendte Kommissionen virksomhedssammenslutningen i henhold til EU's konkurrenceregler (ref. konkurrencesag M 2694).

TfL garanterer LUL's forpligtelser i henhold til kontrakterne som led i det offentligt-private partnerskab og overvåger deres gennemførelse. I en klage til Kommissionen hævder TfL imidlertid, at der er sket en overtrædelse af EU's bestemmelser om både offentlige indkøb og statsstøtte. TfL hævder, at der ikke har været tale om tildeling af offentlige kontrakter, da LUL vil foretage betalinger i kontanter til Infracos-selskaberne, og kontrakterne falder derfor ind under direktiv 93/38/EØF(1) (direktivet om offentlige tjenesteydelser). TfL hævder ligeledes, at yderligere forhandlinger efter udvælgelsen af udbyderne i betydelig grad øgede kontraktens værdi og nedsatte de iboende risici med over 10 % af buddets værdi (som anslås at være på ca. 3 mia. EUR for Metronet-konsortiet punkt 69 i konkurrencesag M 2694), hvilket i henhold til artikel 4 i direktivet om offentlige indkøb skulle have medført, at de oprindelige tilbudsgivere skulle have forelagt nye bud.

TfL hævder også, at der er sket overtrædelser af artikel 34 i samme direktiv, da LUL ikke har anvendt korrekte metoder ved vurderingen af det økonomisk mest fordelagtige bud. Sagen kompliceres af påståede overtrædelser af bestemmelserne om statsstøtte, som begunstiger de selskaber, der får tildelt kontrakterne, og stiller konkurrenterne dårligere, selv om støtteelementet er tilladt, efter at den britiske regering har givet behørig meddelelse herom.

Vil Kommissionen straks foretage en undersøgelse af disse påstande om overtrædelser af EU-retten på baggrund af kommissær Bolkesteins udtalelser om bekæmpelse af ethvert misbrug af konkurrencebestemmelserne i forbindelse med offentlige indkøb, hvor udvalgte udbydere eller de selskaber, der får tildelt kontrakterne, kan ændre fundamentale aspekter af deres bud og på denne måde bringe princippet om ligebehandling og behovet for at sikre valuta for pengene i offentlige udbud i fare?

(1) EFT L 199 af 9.8.1993, s. 84.

Svar afgivet på Kommissionens vegne af Frederik Bolkestein

(4. september 2002)

Kommissionen er i færd med at behandle den britiske regerings meddelelse og de klager, Kommissionen har modtaget vedrørende statsstøtte og offentlige kontrakter i forbindelse med det offentligt private samarbejde om Londons undergrundsbane.

Kommissionen afslutter sin behandling, når den har modtaget de fornødne oplysninger for at kunne vurdere sagen.

Kommissionen orienterer det ærede medlem om resultaterne af sagsbehandlingen.